[{"text_idx": "#000004", "text": "Mae\u2019n bron 20 mlynedd ers i Lyfrgell Genedlaethol Cymru ddechrau digido ei chasgliadau. O ganlyniad mae cannoedd ar filoedd o eitemau digidol wedi\u2019u harchifo erbyn hyn. Yn sgil newid mawr mewn polisi mynediad agored, a phenodi Wicipediwr Preswyl yn 2015, mae\u2019r Llyfrgell wedi dechrau rhannu miloedd o\u2019i delweddau digidol ar Flickr, cyfryngau cymdeithasol a Wikipedia Commons."}, {"text_idx": "#000005", "text": "Yn ogystal ag ennill cryn sylw i\u2019r casgliadau \u2013 maen nhw wedi\u2019u cysylltu ag erthyglau Wicipedia mewn mwy na 70 o ieithoedd ac wedi cael eu gwylio bron 33 miliwn o weithiau \u2013 mae hyn wedi\u2019i gwneud hi\u2019n bosibl i\u2019r deunydd gael ei ddefnyddio a\u2019i ddelweddu mewn nifer o ffyrdd gwahanol. Yng nghynhadledd Gorffennol Digidol 2017 bydd Jason Evans, Wicipediwr Preswyl LlGC, yn trafod ffyrdd o ddelweddu, cysylltu a gweithio gyda\u2019r data er mwyn gwneud casgliadau\u2019r Llyfrgell yn fwy hygyrch a defnyddiol."}]